Moni työtön on tehnyt keikkatöitä jo ennen aktiivimallin patistelua. Joka kolmas ansiopäivärahan saaja olisi täyttänyt jo viime vuonna aktiivisuusehdon.

Työttömyysturvan etuusmenot pienenivät 10 prosenttia vuonna 2017 edellisvuodesta. Työttömyyskassat ja Kela maksoivat työttömyysturvaetuuksia vuonna 2017 yhteensä 4 491 miljoonaa euroa. Summa on lähes 500 miljoonaa euroa vähemmän kuin vuonna 2016, kertoo Kela tiedotteessaan.

– Lasku syntyi valtaosin ansiopäivärahan etuusmenojen pienentymisestä. Myös vuorottelukorvausten ja peruspäivärahan etuusmenot laskivat, sanoo pääsuunnittelija Heidi Kemppinen Kelan tilasto- ja tietovarastoryhmästä.

Aktiivimallin vaatimukset täyttyivät monella jo viime vuonna

Vuoden 2018 alussa voimaan tulleen työttömyysturvan aktiivimallin myötä työttömyysetuuden saajan täytyy tehdä palkkatyötä, toimia yrittäjänä tai osallistua TE-palveluiden järjestämiin työllistymistä edistäviin palveluihin, jotta oikeus täyteen työttömyysetuuteen säilyy.

Nämä aktiivisuusvaatimukset täyttyivät osalla työttömyysetuuden saajista jo vuonna 2017. Kelan työttömyysetuuksien saajista reilu 40 prosenttia ja ansiopäivärahan saajista noin joka kolmas täytti vuoden lopussa aktiivimallin aktiivisuusehdon.

Kelan työttömyysetuuksien saajat osallistuvat usein työllistymistä edistäviin palveluihin. Joulukuussa 2017 lähes joka kolmas (34 %) Kelan työttömyysetuuden saaja sai etuuden työllistymistä edistävän palvelun ajalta. Ansiopäivärahan saajissa tämä osuus oli 12 prosenttia.

Ansiosidonnaista saavista joka neljäs kävi myös töissä

Ansiopäivärahan saajilla aktiivisuusvaatimuksen täyttyminen näkyy useimmiten palkkatuloista. Tällöin päiväraha maksetaan soviteltuna päivärahana.

Joulukuussa 2017 lähes joka neljäs (23 %) ansiopäivärahan saaja sai työttömyyspäivärahan työtulojen kanssa soviteltuna.

Kelan työttömyysetuuksien saajista puolestaan joka kymmenes sai soviteltua etuutta.

Etuuksia leikattiin: työttömyysturvan menot pienenivät

Työttömyyskassat maksoivat ansiosidonnaisia työttömyysturvaetuuksia 2 366 miljoonaa euroa, joka on 16 prosenttia vähemmän kuin edellisvuonna.

Kela maksaa työttömyyden perusturvan, jonka etuusmenot olivat 2 125 miljoonaa euroa. Laskua edelliseen vuoteen oli kaksi prosenttia.

Etuusmenojen pienenemiseen vaikuttaa työllisyystilanteen kohentuminen. Vielä enemmän työttömyysturvaetuusmenojen pienenemistä selittävät useat vuoden 2017 aikana voimaan tulleet lakimuutokset.

– Etuusmenojen kannalta merkittävin muutos oli kansaneläkeindeksin jäädyttäminen ja leikkaaminen, joka alensi ansiopäivärahan kokonaismenoja suhteellisesti enemmän kuin peruspäivärahan kokonaismenoja, toteaa tutkija Viveka Tschamurov Kelan tutkimusryhmästä.

Perusturvan etuusmenot laskivat nyt ensimmäisen kerran sitten vuoden 2011. Siitä huolimatta Kela maksoi työttömyysturvaetuuksia vuonna 2017 yli kaksi kertaa enemmän kuin vuonna 2008 ennen taloustaantuman alkua.

Perusturvan osuus työttömyysturvasta jatkoi kasvuaan vuonna 2017. Kelan maksamien etuuksien osuus työttömyysturvamenoista oli viime vuonna 47 prosenttia. Vuonna 2008 vastaava osuus oli 36 prosenttia. Perusturvaetuuksien osuus korvatuista päivistä oli 62 prosenttia.